**Tevel Község Önkormányzata Képviselő-testületének**

**4/2019. (IV.1.) önkormányzati rendelete**

**díszpolgári cím, valamint kitüntető díj alapításáról és adományozásának rendjéről**

Tevel Község Önkormányzata Képviselő-testülete az Alaptörvény 32. cikk (1) bekezdés i) pontjában meghatározott feladatkörében eljárva, és a Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 22. § (1) bekezdés d) pontjában és 24. § (9) bekezdésében kapott felhatalmazás a következőket rendeli el:

**Díszpolgári cím**

**1.§**

(1) Tevel Község Önkormányzata Képviselő-testülete (a továbbiakban: Képviselő-testület) díszpolgári cím vagy kitüntető díj adományozásával kívánja méltó módon kifejezésre juttatni elismerését, nagyrabecsülését és köszönetét mindazoknak, akik a helyi közügyek, valamint a közérdek valamely területén kimagasló teljesítményt nyújtottak, illetve a település érdekében több éven át kiemelkedően munkálkodtak, tevékenységükkel hozzájárultak Tevel község szellemi és anyagi értékei gyarapodásához, hagyományai megőrzéséhez.

(2)„Tevel Díszpolgára” (a továbbiakban: díszpolgári cím) kitüntető cím adományozásával fejezi ki nagyrabecsülését annak a magyar vagy külföldi állampolgárnak, aki a helyi közösség szolgálatában kiemelkedő érdemet szerzett, továbbá példamutató emberi magatartása miatt egyébként köztiszteletben áll.

(3) Érdemeiket a képviselő-testület az utókor számára megörökíti, és a jövő nemzedékek elé példaképül állítja.

**A díszpolgári cím adományozásának feltétele**

**2. §**

A Képviselő-testület a díszpolgári cím adományozásával fejezi ki elismerését annak, aki:

a) gazdasági, egészségügyi, tudományos, oktatási, kulturális, sport, közszolgálati vagy a társadalmi élet egyéb téren kifejtett tevékenységével a község lakossága, a község hírnevének öregbítése érdekében hosszabb időn át példamutató eredményességgel munkálkodott,

b) maradandó alkotásával elősegítette Tevel fejlődődését, hozzájárult a község anyagi és szellemi jólétének gyarapodásához,

c) a tudomány, a sport, a művészet kimagasló művelőjeként szerzett érdemeket és kapcsolatba került Tevellel.

**A díszpolgári cím adományozásának rendje**

**3.§**

(1) A díszpolgári cím adományozása a képviselő-testület hatáskörébe tartozik. A  határozatot zárt ülésen, minősített többséggel kell meghozni.

(2) A díszpolgári cím posztumusz is adományozható.

**4.§**

(1) A díszpolgári cím adományozására javaslatot tehetnek:

a)   polgármester,

b)   önkormányzati képviselők,

c)   nemzetiségi önkormányzatok képviselő-testületei,

d)   Tevel községben működő társadalmi és civil szervezetek.

(2) A képviselő-testületi határozatban rögzíteni kell:

a)   a díszpolgár nevét és lakcímét,

b)   a díszpolgári cím alapjául szolgáló érdemek felsorolását,

c)   a díszpolgári cím átadásának időpontját.

(3) A képviselő-testületi határozatot a kitüntetett részére meg kell küldeni.

(4) Tevel Község Önkormányzata a díszpolgári címet ünnepi képviselő-testületi ülésen adományozza.

**5.§**

(1) A díszpolgári cím adományozásáról a kitüntetett részére díszoklevelet kell kiállítani, és Tevel község címerével ellátott emlékplakettet kell adományozni.

(2) A díszoklevél tartalmazza:

a) az adományozó nevét,

b) település címerét,

c) „Tevel Díszpolgára” (aktuális évszám) feliratot

d) a kitüntetett nevét,

e) a díszpolgári cím odaítélésének indokát,

f) a képviselő-testület határozatszámát,

g) az adományozás helyét, keltét,

h) a polgármester és jegyző aláírását,

i) Tevel Község Önkormányzata bélyegzőjének lenyomatát.

(3) Tevel község díszpolgára a Képviselő-testület és a község megbecsülését élvezi. Ennek jeléül

1. a Képviselő-testület által rendezett ünnepségekre meghívót kap,
2. díjtalanul látogathatja az Önkormányzat kulturális és sport létesítményeit, rendezvényeit,
3. az önkormányzat által rendezett minden ünnepségre hivatalos, és a lehetőségek szerint ezeken megkülönböztetett hely illeti meg,
4. elhalálozása esetén ingyenes sírhely illeti meg a Teveli temetőben.

**„TEVELÉRT” kitüntető díj**

**6. §.**

Tevel Község Önkormányzat Képviselő-testülete „TEVELÉRT” kitüntető díjat alapít személyek és közösségek bármely területen végzett maradandó értékű teljesítménye elismerésére, mellyel jelentősen hozzájárultak a falu szellemi, erkölcsi, anyagi és kulturális értékeinek gyarapításához, hírnevének öregbítéséhez.

**7. §.**

(1) A kitüntető díj különösen az alábbi területeken elért kiemelkedő teljesítmények elismerésére adományozható:

a) a közművelődés, művészeti élet területén kiemelkedő teljesítményt nyújtó vagy hosszú ideje kimagasló színvonalon teljesítő művészeti csoportok, egyesületek, magánszemélyek részére,

b) önkéntes tűzoltóság és a polgári védelem tagjainak, illetve közösségeknek, magánszemélyeknek, akik a szolgálat teljesítésével összefüggő, valamint emberi helytállásukkal az élet- és vagyonbiztonságot veszélyeztető helyzet elhárításában kiemelkedő munkát végeztek, hozzájárultak a falu közbiztonságának javulásához,

c) a sportért dolgozó sportvezetőknek, sportolóknak, csoportoknak, akik hosszabb ideje eredményesen tevékenykedtek Tevel sportéletéért,

d) óvónőknek, tanítóknak, tanároknak, akik kiemelkedő pedagógiai tevékenységükkel hozzájárultak a felnövekvő ifjúság sikereihez, továbbá elméleti munkásságukkal jelentős eredményeket értek el,

e) azoknak a személyeknek, akik az egészségügy területén kimagasló munkát végeztek,

f) azoknak a személyeknek, akik Tevel gazdaságának fejlesztéséhez jelentős mértékben hozzájárultak,

g) azon szakemberek, közösségek részére, akik Tevel környezeti állapota megóvása, műszaki- és agrárinfrastruktúrája fejlesztése érdekében kimagasló eredményeket értek el.

(2) A kitüntető díj posztumusz is adományozható.

(3) A díszoklevélen szerepelni kell a „TEVELÉRT” kitüntető díj feliratnak, továbbá az 5 §. (2) bekezdésében felsoroltaknak.

**A kitüntető díj adományozásának rendje**

**8. §.**

(1) A „TEVELÉRT” kitüntető díj odaítélése a képviselő-testület hatáskörébe tartozik. A  határozatot zárt ülésen, minősített többséggel kell meghozni.

(2) A „TEVELÉRT” kitüntető díj adományozására, személyekre és közösségekre szóló javaslatot írásban bárki tehet, mely javaslathoz a Képviselő - testület megválasztott tagjai legalább negyedének ajánlata (aláírása) szükséges.

(3) A kitüntető díj adományozásáról szóló oklevelet és tárgyjutalmat a kitüntetett személynek a polgármester adja át ünnepélyes keretek között.

**A díszpolgári cím és a kitüntető díj visszavonása**

**9. §**

(1) A díszpolgári címet vagy kitüntető díjat a polgármester kezdeményezésére a képviselő-testület határozattal megvonhatja attól az elismerésben részesített személytől, aki annak viselésére méltatlanná, érdemtelenné vált.

(2) Mérlegelés nélkül vissza kell vonni, ha a cím, illetőleg díj birtokosát:

a) a bíróság bűncselekmény elkövetése miatt jogerősen elítélte,

b) a bíróság közügyek gyakorlásától jogerősen eltiltotta.

(3) A megvonásról értesíteni kell az érdekeltet.

**Vegyes rendelkezések**

**10. §**

(1) A díszpolgári cím és a kitüntető díj adományozására vonatkozó javaslatokat – részletes indokolással - minden év május 31-ig kell megküldeni a polgármesternek.

(2) A díszpolgári címre és a kitüntető díjra jogosult személyekről a polgármesteri hivatalban nyilvántartást kell vezetni, és Tevel község hivatalos honlapján közzé kell tenni.

(3) A tárgyjutalom és közterhei, valamint az adományozással járó egyéb költségek fedezetét a Képviselő-testület a Tevel Község Önkormányzatának éves költségvetésében biztosítja.

**Záró rendelkezések**

**11. §**

(1) E rendelet a kihirdetést követő napon lép hatályba.

(2) A rendelet kihirdetéséről az SZMSZ-ben meghatározottak szerint a Teveli Közös Önkormányzati Hivatal Teveli Irodájának hirdetőtábláján történő kifüggesztése útján az jegyző gondoskodik.

**Héri Lászlóné dr. Hoffmann Adél**

**polgármester                                                                          jegyző**

**Kihirdetési záradék**:

Jelen rendelet 2019. április 1. napján kihirdetésre került.

**dr. Hoffmann Adél**

**jegyző**